Nissan Silvia

Nissan Silvia je názov radu športových kupé postavených na základe platformy Nissan S. Hoci posledné modely zdieľali podvozok s ďalšími automobilmi vyrábanými Nissanom (predovšetkým európsky Nissan 200SX a severoamerický Nissan 240SX v generáciách S13 a S14, a japonský Nissan 180SX), názov "Silvia" nie je zameniteľný s podvozkovými kódmi.
Pôvodná Silvia.
Nissan Silvia CSP311 debutoval v septembri 1964 na Tokijskom autosalóne ako "Datsun Coupe 1500". Tento úvodný model bolo ručne stavané kupé so základom v kabriolete Fairlady. Model CSP311 poháňal 96-koňový 1,6-litrový motor Nissan H, vybavený karburátormi SU. Jeho výroba skončila v roku 1968, potom ako bolo vyrobených 554 kusov (hlavne v roku 1965), každý kus s jedinečne ručne formovanými karosárskymi panelmi. Z týchto 554 kusov sa predala väčšina v Japonsku, 49 exemplárov bolo exportovaných do Austrálie a ďalších 10 do ďalších krajín.
S10.
Model S10 bol prvým modelom Silvia, ktorý sa masovo vyrábal na úplne novej platforme Nissan S. Bola to športová kompaktná platforma so zadným náhonom. Japonské verzie boli exkluzívne japonskými obchodnými zástupcami nazývané "Nissan Prince Store" popri väčších Skylinoch.
S110.
Názov Silvia (predávaný v USA a Kanade ako Datsun 200SX a v Mexiku ako Datsun Sakura) bol v ponuke ako 2-dverové kupé a nový 3-dverový hatchback. Japonské verzie hatchback boli nazývané Gazelle.
Túto verziu poháňali motory Z20 a turbodúchadlom prepĺňané motory so vstrekovaním paliva Z18ET.
240RS.
Táto generácia bola uvedená ako kupé vybavené 2,4-litrovým motorom FJ24 s rozvodom DOHC. Vyrábalo sa medzi rokmi 1983 a 1985. Stalo sa oficiálnym rely automobilom Majstrovstiev sveta v rely, pričom obsadil najlepšie 2. miesto na Rely Nového Zélandu.
S12.
Generácia S12 bola vyrábaná od augusta 1983 do roku 1988, pričom sa predávala v dvoch karosárskych verziách – kupé (často nazývané "notchback") a hatchback. 50 kusov bolo vyrobených vo verzii kabriolet. Dizajn hlavy valcov motora CA18DET DOHC bol podobný, ako používali radové šestvalcové motory série RB z modelov Skyline GT-R.
S13.
Generácia S13 Silvia bola uvedená uprostred roku 1988 pre modelový rok 1989, bola v Japonsku nesmierne populárna. Počas jej uvedenia v roku 1988, vyhrala cenu Car of the Year Japan. Silvia S13 už nebola exportovaná, ale namiesto nej bol predávaný preznačený 180SX na väčšine trhov. Európske verzie toho automobilu boli stále známe ako Nissan 200SX. V Severnej Amerike bola generácia S13 známa ako 240SX.
Modely S13 boli jednými z prvých od Nissanu, ktoré používali viacprvkové zadné zavesenie. Niektoré z modelov S13 tiež používali viskózny samosvorný diferenciál.
Silvie S13 boli pôvodne vybavované motormi CA18DE a CA18DET pochádzajúce od modelov S12, pričom bol pre motor CA18DET pridaný medzichladič kvôli zvýšeniu výkonovej stability. V polovici roku 1990 (pre modelový rok 1991) boli uvedené nové motory SR20DE a SR20DET, ktoré sa vyznačovali lepšími výkonovými charakteristikami hlavne vďaka zvýšenému zdvihovému objemu a použitiu efektívnejšieho turbodúchadla, ako bolo v predchádzajúcich modeloch.
S14.
Silvia S14 debutovala koncom roku 1993. V porovnaní s modelmi S13 bola S14 nižšia a širšia. Rázvor a rozchod kolies boli zväčšené, čo viedlo k zlepšeniu riadenia a ovládania. Na rozdiel od exportných trhov, kde boli predaje S14 neisté, v Japonsku ostala Silvia populárna. V roku 1996 podstúpila Silvia S14 jemný facelift, ktorý zahŕňal agresívne vyzerajúce projektorové predné svetlomety a tónované zadné svetlá pre všetky modely. Čelná plocha a ostatné exteriérová výbava boli tiež prerobené. Turbodúchadlo malo efektívnejšiu stredovú sekciu guličkového ložiska. Takto upravená verzia je známa ako "kouki" (後期, doslova "neskoršie obdobie") S14, alebo nadšencami označovaná ako S14A. Posledný modelový rok výrovy S14 bol pre všetky trhy rok 2000.
270R.
Nismo 270R bola limitovaná edícia vyvinutá spoločnosťou Nissan Motorsports. Automobil bol postavený na ráme Silvie S14, ale mal mnoho vylepšení oproti Silvii. Vyrobených bolo len 50 kusov, a to v roku 1994. Číslo "270" označuje počet koní, na rozdiel od označenia zdvihového motoru (napríklad 240SX). 270R mal kapotu s otvorom na odvetranie, hore (na motore) montovaným medzichladičom, aerokitom Nismo 'Edge', pevnejšou spojkou, 2-cestným samosvorným diferenciálom a logami NISMO na predných aj zadných sedadlách. Všetky modely Nismo 270R boli v čiernej farbe, označením 'Nismo 270R' nad zadnými kolesami a výrobné číslo v odkladacom priestore.
Autech Version K's MF-T.
Tuningová spoločnosť Autech vyrobila upravený model Silvia S14 King. Ten mal HUD displej a biele budíky pre tlak oleja, plniaci tlak a napätie v stredovej konzole, spolu s volantom Momo a koženou hlavicou radiacej páky. Upravená bola tiež výbava interiéru.
Zlepšenie ovládania a riadenia zahŕňa viacprvkové zavesenie, pevnejšie pružiny a tlmiče, predná výztuha tlmičov a zadný stabilizátor. Veľký zadný spojler v štýle F40 a bolykit Autech boli tiež použité. Použité bolo turbodúchadlo IHI VN14 kvôli o niečo rýchlejšiu odozvu a väčší prietok. Použité boli tiež väčšie 480 cc vstrekovače a tenší medzichladič. Na odvod spalín bol použitý plnoprietokový výfuk Fujitsubo Giken (FGK).
Na pohon slúžil motor SR20DET upravený na výkon 182 kW/245 koní.
S15.
Japonsko potvrdilo novú generáciu Silvie v pre rok 1999, so zvýšeným výkonom motora SR20DET na 184 kW/250 koní, vďaka upraveneným ložiskám turbodúchadla a motormanažmentu. Atmosférický motor SR20DE poskytoval výkon 121 kW/165 koní.
Táto generácia Silvie bola predávaná iba v Japonsku, Austrálii a na Novom Zélande, ale bola neoficiálne dostupná vo väčšine ostatných krajín. V Austrálii a na Novom Zélande bola predávaná ako Nissan 200SX.
V auguste 2002 zastavil Nissan výrobu platformy S, pričom Silvia S15 bola posledným modelom na tejto platforme. Výroba Silvie bola uprostred úsilia Nissanu znížiť počet svojich platforiem. Nissan Silvia S15 bol posledným automobilom, ktorý niesol označenie Silvia. Súčasná platforma Nissanu pre športové automobily pre celý svet je FM, ktorá je základom pre Fairlady Z (350Z/370Z mino Japonska) ako aj pre Skyline (2001 – súčasnosť; Infiniti G35/G37 v Severnej Amerike).
Spec-R.
Spec-R verzia sa odlišuje od ostatných modelov Silvia použitím 6-rýchlostnej manuálnej prevodovky. Verzia Spec-R tiež má spevnený rám a pruženie použitím väčších stabilizátorov a výztuh. Tiež veľkou zmenou bolo použitie skrutkového samosvorného diferenciálu; výsledkom bola bezpečnejšie a pre okruhové jazdenie vhodnejšie správanie automobilu. Ako voliteľná výbava bol systém riadenia všetkých kolies HICAS (High Capacity Active Steering).